L-għan ewlieni ta' dawn it-taħditiet kien li jinħoloq spazju fejn kritiċi letterarji u nies interessati fl-interpretazzjoni tal-letteratura jkunu jistgħu jiddiskutu t-teorija u l-kritika letterarja u jżommu ruħhom aġġornati ma' l-iżviluppi li jkunu qegħdin iseħħu barra minn Malta. It-taħditiet kienu dawn: Il-Multipliċità tat-Test Din se tkun l-ewwel taħdita minn sensiela msejħa "It-Taħditiet ta' l-Erbgħa Filgħaxija" organizzata minn grupp ta' għalliema b'M.A. fil-Letteratura Maltija li jgħallmu fil-Kulleġġ Ġan Franġisk Abela. L-għan ewlieni ta' dawn it-taħditiet hu li jinħoloq spazju fejn kritiċi letterarji u nies interessati fl-interpretazzjoni tal-letteratura jkunu jistgħu jiddiskutu t-teorija u l-kritika letterarja u jżommu ruħhom aġġornati ma' l-iżviluppi li jkunu qegħdin iseħħu barra minn Malta. It-taħdita se ssir bil-Malti. Bejn in-naturaliżmu u l-pikaresk It-taħdita se ssir bil-Malti. Il-Kittieb, il-Qarrej, il-Kritiku Problemi ta' Terminoloġija u Komunikazzjoni Il-Professur Oliver Friggieri hu l-awtur ta' bosta kotba u studji mxandrin f'Malta u f'pajjiżi barranin. Diversi xogħlijiet tiegħu nqalbu f'għadd ta' lingwi. Huwa indirizza bosta kungressi internazzjonali dwar il-letteratura u jgħallem it-teorija letterarja u l-letteratura Maltija fl-Università. It-taħdita se ssir bil-Malti. It-Teorija tal-Lingwa ta' Nietzsche Minkejja li numru ta' teoriji kontemporanji jsostnu li l-lingwa hi qabelxejn metaforika, dan il-ħsieb jidher diġà fis-seklu dsatax fix-xogħol ta' Nietzsche. Filwaqt li jitlaq mid-definizzjoni Aristotelika tal-metafora bħala trasferiment minn qasam lingwistiku għal ieħor, Nietzsche jwessa' l-firxa ta' din id-definizzjoni billi japplikaha għall-mod kif il-bniedem iġarrab id-dinja. Dr. Claude Mangion ħa l-Baċellerat fl-Arti (Bl-Unuri) fil-Filosofija mill-Università ta' Malta fl-1990. Fl-1991 ħa l-grad ta' Masters fl-Arti fil-Filosofija Kontinentali mill-Università ta' Sussex, u fl-1995 kiseb id-Dottorat mill-Università ta' Malta bi studju fuq Nietzsche. It-taħdita se ssir bl-Ingliż. Il-Ġganti Ġew jew Marru? Perspettiva Ġdida għall-Etnoloġija Maltija Ġorġ Mifsud-Chircop In-nuqqas serju u traġiku tar-riċerka etnografika u etnoloġika (u mhux biss folklorika) f'pajjiżna qed iwassal għall-bosta stqarrijiet żbaljati 'l bogħod wisq mill-oġġettività u mit-trattament u l-analiżi xjentifika. Huwa u jħares mil-lenti interdixxiplinarja lejn din il-ġerħa li issa tant qagħdet, Ġorġ Mifsud-Chircop jisħaq fuq ir-rikkezza wiesgħa tal-materjal mhux mittiefes (anki fin-narrattiva) li għad baqa' x'jinġabar f'æawdex u f'Malta u jissuġġerixxi triq ġdida għall-għarfien antropoloġiku ta' Malta kontemporanja. Ir-riċerka u l-kritika ta' Mifsud-Chircop fuq in-narratoloġija Maltija ngħarfu sew mill-istudjużi barranin, fosthom Dr. Micheline Galley ta' Pariġi u l-Prof. Alan Dundes mill-Università ta' Kalifornja. Bħalissa r-riċerka tiegħu għaddejja fuq l-għana Malti u l-varjabbilità u l-istabbilità tan-narrattiva Maltija. Ġorġ Mifsud-Chircop Forom Letterarji u l-Filosofija Il-forma letterarja tipika tal-filosofija klassika hija d-djalogu u dik tal-filosofija moderna hija l-awtobijografija. Waqt li jagħti ħarsa lejn dawn iż-żewġ forom letterarji u r-rabta tagħhom mal-kontenut filosofiku, Peter Serracino Inglott se jistħarreġ fil-fond l-użu ta' l-aforiżmi u l-kitba fi frammenti fil-filosofija kontemporanja. Is-Semjotika u l-Interpretazzjoni L-istudju magħruf bħala s-Semjotika kiseb popolarità kbira matul dawn l-aħħar għoxrin sena. Fiċ-ċentru ta' din id-dixxiplina hemm il-kwistjoni ta' kif noħolqu t-tifsir, kif inwassluh, kif ninterpretawh u, inevitabbilment, kif nimmanipulawh. Skond Umberto Eco, "Is-Semjotika hija d-dixxiplina li tistudja dak kollu li jista' jintuża biex tingħad gidba. Jekk xi ħaġa ma tistax tintuża biex tingħad gidba ma tistax tintuża lanqas biex tingħad il-verità." Is-Semjotika hija ingredjent ewlieni f'id-dipartimenti ta' l-Istudji tal-Komunikazzjoni li jagħtu attenzjoni partikolari lill-mezzi tal-komunikazzjoni u r-reklamar. F'dawn l-oqsma, jintużaw forom differenti ta' lingwa, fosthom il-"lingwa" viżiva, biex jipperswadu, jikkonvinċu, jattiraw u jinfurmaw lill-pubbliku. Is-Semjotika tidħol fil-qasam ta' l-istudji letterarji bħala teorija ta' l-interpretazzjoni tat-testi letterarji – u t-testi letterarji, bħat-"testi" tar-reklami, filwaqt li jagħtu gost, jagħmlu ħilithom biex jipperswadu, jikkonvinċu, jattiraw u jinfurmaw lill-pubbliku. Dr. Clare Thake, li hi Lecturer fl-Università ta' Malta u l-Ġ. F. Abela Junior College, kisbet Dottorat fis-Semjotika mill-Università ta' Bologna taħt is-superviżjoni tal-Professur Umberto Eco. Is-Sibt, 29 ta' Jannar, 2005